  Туспуктжэм: «Удмурт Кенеш» огазеяськонлэн прессс-лужбаез Майя Бывальцева 7-тӥ толсуре Ижкарын Вань удмуртъёслэн «Удмурт Кенеш» огазеяськонзылэн XV (азьвыл чакламтэ) ӧтчамез ортчиз. Ужрадэ Удмуртиысь, Башкортостанысь, Марий Элысь, Татарстанысь, Пермь, Киров, Свердловск улосвылъёсысь, Санкт-Петербургысь 215 делегатъёс, озьы ик ӧтем куноос пыриськизы. Пленарной кенешын огазеяськонлэн 2020-2022 аръёсы ужамезлы йылпумъянъёс лэсьтӥзы. Удмуртиысь кивалтэтлэн тӧроез Ярослав Семёнов «Удмурт Кенешлэсь» йӧскалык кусыпъёсты утён, удмурт кунлыклэсь лулчеберетсэ утён но азинтон ужын бадӟым интызэ пусйиз. « Ӵошен ми бадӟым уж быдэстӥм улосвылэз азинтон понна трос тыршем удмуртъёс сярысь тодонлыкез утён ласянь: Удмурт Элькунысь бадӟым тодосчиослы, лулчеберет но искусство удысын ужасьёслы буре ваён пулъёс усьтӥмы, удмурт кунлыкез азинтонэ бадӟым ватсэт пыртэм муртъёслэсь синпелетъёссэс выльдӥм » Ярослав Семёнов, Удмуртиысь кивалтэтлэн тӧроез Озьы ик со пусйиз, «Удмурт Кенешлэн» кичӧлтэмезъя Ӟуч-удмурт кыллюкам поттӥзы, Удмурт кылъя нуналлы кун инлык сётӥзы, удмурт кыл нимлыко вазиськонъёсын, ӟечлкыанъёсын, рекламаын, ивортодэт вӧлмытонын ӵемгес кутӥськыны кутскиз шуыса. 2022-тӥ арын Удмуртиысь кун кылъёсты утёнъя, дышетонъя но азинтонъя кун программа кутӥзы. « Али ми со бюджетэн ужаськом, кудӥз вань, но куке (мон пусйисько – ... ке уг шуиськы, куке) асьмелэн расход люкетсэ будэтыны луонлыкмы кылдоз, со ужпумъёс, кудъёсыз туннэ ваньмес сюлмаськыто но мар сярысь Татьяна Витальевна вераз (Удмурт лулчеберетъя юрт сярысь – ред.), элькун коньдэтэз люкылон дыръя нырысетӥ интые потозы » Ярослав Семёнов, Удмуртиысь кивалтэтлэн тӧроез Ёросъёсын но «Удмурт Кенешлэсь» ужамзэ адӟо. Кызьы вераз огазеяськонлэн Кизнер ёросысь ёзэтэзлэн кивалтӥсез Вера Савельева, правлениязы пӧртэм удысъёсысь мыло-кыдо адямиос пырисько, соин ик ужзэс пӧртэм ӧръёсъя радъяны быгато. « Ужамы кыскиськом мукет национальной объединениосты – бигеръёсыз, поръёсыз, ӟучьёсыз. Туж трос пӧртэм ужрадъёс дэмен ортчытиськом соосын. Озьы ик милям бадӟым эшмы луиз ини иерей Евгений Романов, кудӥз удмуртъёслэн ужазы тоже пыриське, со ортчытъя удмурт кылын вӧсяськонъёсыз но черкъёсын. Ми туж трос ужаськом удмурт кыл ёросамы мед улоз, мед улӟоз, азьланяз йыгмыт мед вамыштоз шуыса » Вера Савельева, «Удмурт Кенеш» огазеяськемлэн Кизнер ёросысь ёзэтэзлэн кивалтӥсез 2023-тӥ арын Кизнер ёросын Анай кыллэн но Удмурт кыллэн нуналъёссылы сӥзем конференци ортчытыны малпало. Ужрадазы Ижысь но ӧнерчиосты ӧтёзы. « Ваньмыз асьме бордысь потэ, эшъёс. Статусымы туннэ нуналлы вань, кыллэн статусэз вань. <…> Асьмеос кулэ тыршыны малпаськыны но сайк ыт малпанъёсын, чылкыт сюлмын, соку ваньмыз пӧрмоз. Умой адями борды, умой адямиос ик кыстӥсько » Татьяна Ишматова, «Удмурт Кенеш» огазеяськонлэн 2016-2022 аръёсы тӧроез Озьы ик со пусйиз, удмурт кылэз утёнын школалэсь азьвыл дышетон сӧзнэтлэсь интызэ валаса, «Удмурт Кенеш» нылпи садын удмурт кылъя дышетӥсьёслы, шкоалын ужасьёслы сямен ик, уждунзы борды 15 процент ватсэт тырытыны быгатӥз. Татьяна Ишматовалэн верамезъя, али егитъёсын ужанлы нимысьтыз саклык висъяны кулэ, со огазеяськонлэн ужаз ляб интыез луэ на шуыса вераз. Туннэ удмурт кылэз дышетон, удмуртлыкез азинтон понна катъёсын юнматэмын нормативной-правовой инъет вань ни. Асьмеос соосты но эриркадъёсмес тодыны, со понна нюръяськыны кулэ. Удмурт калык лякыт, куддыр возьдаськись, но вазиськыны, курыны ӧвӧл кышкано, пусйиз Татьяна Ишматова. « Ӧс ворсамын ке, эн вунэтэ, укно вань шуыса. Укноетӥ пырыны уг пӧрмы ке, мурӝолтӥ но быгатӥськом пырыны. Мурӝол пытсамын ке, муръё вань на ай! Соин ик котьку шедьтэ, котькуд учырын шедьтэ сюрес, ӧс »Татьяна Ишматова, «Удмурт Кенеш» огазеяськонлэн 2016-2022 аръёсы тӧроез Тодэ вайытом, ӧтчамын «Удмурт Кенешлэн» уставаз туала катрадлыкъя но улон куремъя воштонъёсты юнматӥзы, огазеяськонлы тӧрое Андрей Ураськинэз бырйизы, Трокай Борисов нимо премилэсь лауреатсэ но данъян книгае пыртэм муртъёсты сӥлы каризы. Тегъёс: Удмуртия УдмуртКенеш Мерлык удмуртъёс ЯрославСемёнов ТатьянаИшматова  